Hadish Abayu, Etjopjan ta' 58 sena nstab mhux ħati li kien il-moħħ wara operazzjoni klandestina. Il-verdett tal-ġuri, li ħareġ tard ilbieraħ filgħaxija, sab lil Abayu mhux ħati li traffika 181 immigrant mill-Libja għall-Italja fil-25 ta' Settembru, 2005. Meta waslu lejn l-art, l-immigranti ħasbu li kienu waslu Sqallija iżda ġew infurmati li l-pjanijiet inbidlu u kienu se jitniżżlu Malta. L-akkużat qal li huwa prova jiġi Malta biex jingħaqad ma' martu u l-erba' wlied. L-akkużat sostna li huwa kien passiġġier bħall-oħrajn fil-kosta Libjana, filwaqt li l-Libjani qasmuhom fi tliet gruppi. Spjega kif huwa ntgħażel minn Osman, wieħed mill-organizzaturi Libjani, biex jiġbor il-flus. Qal li ġabar 46,000 dollaru Amerikan mingħand 55 persuna, u ta kollox lil Osman quddiem kulħadd. Abayu qal li meta waslu pajjiżna, uħud mill-passiġġieri rrappurtaw lill-akkużat għax rawh jiġbor il-flus. Fix-xhieda għaxar immigranti Eritrejani qalu li huma ħallsu lil Hadish għall-passaġġ li jwassalhom l-Italja. Fil-Qorti huwa ċaħad li kien traffikant u argumenta li bil-flus li jdaħħlu t-traffikanti, ma kienx jirriskja ħajtu fuq il-baħar. Qal ukoll li wħud mill-passiġġieri li rrappurtawh indunaw bl-iżball u skużaw ruħhom.